Title: ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ (ฉบับที่ 3) พ.ศ. 2547

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่
๓)
พ.ศ.
๒๕๔๗

โดยที่เป็นการสมควรแก้ไข เพิ่มเติมประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่ ๓) พ.ศ. ๒๕๔๗ ให้เหมาะสมยิ่งขึ้น

อาศัยอำนาจตามมาตรา ๑๘ (๔) (๕) และ (๙) มาตรา ๕๓ และมาตรา
๕๗ แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ คณะกรรมการบรรษัทบริหารสินทรัพย์ไทยจึงให้แก้ไขเพิ่มเติมหลักเกณฑ์
วิธีการ เงื่อนไขและกระบวนการในการบริหารสินทรัพย์ด้อยคุณภาพ ดังต่อไปนี้

ข้อ ๑  ประกาศฉบับนี้เรียกว่า ประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่ ๓) พ.ศ. ๒๕๔๗

ข้อ ๒[๑]
 ประกาศฉบับนี้ให้ใช้บังคับแก่การปรับโครงสร้างหนี้ในสินทรัพย์ด้อยคุณภาพทั้งปวง
ที่ บสท. บริหารอยู่ในวันที่ประกาศฉบับนี้มีผลใช้บังคับด้วย

ข้อ ๓  ให้ยกเลิกข้อความตามข้อ ๒๔ แห่งประกาศคณะกรรมการบรรษัทบริหารสินทรัพย์ไทยรวมทั้งที่ได้แก้ไขเพิ่มเติม
ครั้งที่ ๑ เมื่อวันที่ ๒๓ มิถุนายน ๒๕๔๖ เรื่อง หลักเกณฑ์ วิธีการ เงื่อนไข และกระบวนการในการบริหารสินทรัพย์ด้อยคุณภาพ
ฉบับลงวันที่ ๒ กรกฎาคม ๒๕๔๕ และให้ใช้ข้อความใหม่ ดังต่อไปนี้แทน
ข้อ ๒๔ คณะกรรมการบริหารอาจปรับโครงสร้างหนี้ด้วยวิธีแปลงหนี้ของลูกหนี้เป็นทุนในกิจการของลูกหนี้
(แปลงหนี้เป็นทุน) ตามเงื่อนไข ดังนี้
(๑)  การลดทุนในกิจการของลูกหนี้เป็นไปเพื่อรับรู้ส่วนขาดทุนสะสม
ยกเว้นกรณีลูกหนี้มีเหตุจำเป็นที่ไม่สามารถลดทุนได้ เป็นต้นว่ากิจการไม่มีการขาดทุนสะสม
หรือถูกจำกัดสิทธิในการลดทุนตามข้อผูกพันของผู้ร่วมทุน โดยเป็นอำนาจของคณะกรรมการบริหารที่จะพิจารณาอนุมัติเป็นรายกรณีไป
(๒)  บสท. ต้องได้สิทธิถือหุ้นหลังแปลงหนี้เป็นทุน
ในสัดส่วนเกินกว่าร้อยละยี่สิบห้าของทุนจดทะเบียนและชำระเต็มมูลค่าแล้ว เว้นแต่กรณีลูกหนี้มีเจ้าหนี้นิติบุคคลอื่นร่วมเป็นเจ้าหนี้กับ
บสท. ในการปรับโครงสร้างหนี้ หรือกรณีลูกหนี้เป็นบริษัทที่จดทะเบียนในตลาดหลักทรัพย์แห่งประเทศไทย
หรือตลาดหลักทรัพย์ใหม่ บสท. อาจถือหุ้นหลังการแปลงหนี้เป็นทุนในสัดส่วนที่ต่ำกว่าร้อยละยี่สิบห้าของทุนจดทะเบียนและชำระแล้วได้
(๓)  ราคาในการแปลงหนี้เป็นทุนจะต้องไม่เกินราคาตามมูลค่าทางธุรกิจ
แต่ทั้งนี้ ราคาดังกล่าวจะต้องไม่เกินมูลค่าที่ตราไว้ (Par Value)
(๔)  บสท. สามารถจำหน่ายหุ้นดังกล่าวคืนให้แก่ลูกหนี้
ผู้ถือหุ้นเดิม ผู้ค้ำประกัน ผู้เกี่ยวข้องหรือบุคคลอื่น ทั้งในหรือนอกตลาดหลักทรัพย์แห่งประเทศไทยหรือตลาดหลักทรัพย์ใหม่ก็ได้
โดยในแผนปรับโครงสร้างหนี้จะต้องระบุผู้มีสิทธิซื้อคืนราคาซื้อคืน ระยะเวลาการซื้อคืน
และเงื่อนไขต่างๆ ไว้ในแผนปรับโครงสร้างหนี้อย่างชัดเจน
(๕)  ในกรณีที่ลูกหนี้หรือผู้บริหารสามารถดำเนินการได้ตามแผนปรับโครงสร้างหนี้
คณะกรรมการบริหารอาจพิจารณาทยอยโอนหุ้นหรือตราสารทุนที่ได้จากการแปลงหนี้เป็นทุนแก่ลูกหนี้ผู้ถือหุ้นเดิม
หรือผู้บริหารกิจการของลูกหนี้
ในกรณีลูกหนี้ยินยอมให้ปรับโครงสร้างหนี้ด้วยวิธีการลดทุน
ออกหุ้นใหม่เพิ่มทุน แปลงหนี้เป็นทุน คณะกรรมการบริหารจะใช้อำนาจพิจารณาอนุมัติ ถ้าหากเห็นชอบ
จะสั่งให้ลูกหนี้ดำเนินการลดทุน ออกหุ้นใหม่เพิ่มทุน แปลงหนี้เป็นทุน หรือมาตรการอื่นใดที่ได้กำหนด
และให้ถือว่าการอนุมัติของคณะกรรมการบริหารดังกล่าวเป็นการอนุมัติ เห็นชอบ รับทราบ
หรือเป็นมติหรือมติพิเศษของที่ประชุมใหญ่ผู้ถือหุ้นของลูกหนี้ ตามกฎหมายหรือข้อบังคับของลูกหนี้แล้ว
ในกรณีลูกหนี้ไม่ยินยอมปรับโครงสร้างหนี้ด้วยวิธีการลดทุน
ออกหุ้นใหม่เพิ่มทุน แปลงหนี้เป็นทุน ในกิจการของลูกหนี้ไม่ว่าจะด้วยเหตุผลใดก็ตาม
เมื่อคณะกรรมการบริหารมีมติว่ามีความจำเป็นจะต้องดำเนินการดังกล่าว เพื่อให้บรรลุวัตถุประสงค์
หลักการ และเหตุผลในการจัดตั้ง บสท. คณะกรรมการบริหารโดยความเห็นชอบของคณะกรรมการบรรษัทบริหารสินทรัพย์ไทยจะใช้อำนาจดำเนินการแทนลูกหนี้ในการดำเนินการลดทุน
ออกหุ้นใหม่เพิ่มทุน แปลงหนี้เป็นทุนในกิจการของลูกหนี้เพื่อประโยชน์ดังกล่าว และการดำเนินการตามมติของคณะกรรมการบริหารดังกล่าว
ให้ถือว่าเป็นการอนุมัติเห็นชอบรับทราบ หรือเป็นมติหรือมติพิเศษของที่ประชุมใหญ่ผู้ถือหุ้นของลูกหนี้
ตามกฎหมายหรือข้อบังคับของลูกหนี้แล้ว

ประกาศ
ณ วันที่ ๒๓ สิงหาคม พ.ศ. ๒๕๔๗
โอฬาร
ไชยประวัติ
ประธานกรรมการบรรษัทบริหารสินทรัพย์ไทย

นันทนา/ผู้จัดทำ
๒  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๘๔/๒๓ กุมภาพันธ์ ๒๕๔๙